**5 клас Домашна работа – 24 учебна седмица**

**Български език**

**Моля прочетете и направете упражнението след обясненията.**

**НАРЕЧИЕ**

**Наречието е част на речта (дума), която пояснява глагола и означава как се извършва действието и не променя формата си. То е неизменяема част на речта!**

Откриваме наречията с въпроса - **Къде?, Кога?, Как?, Колко? и глагола в изречението.**

*Например:*

*- На екскурзията си изкарахме страхотно.– Как си изкарахме? -* ***страхотно -*** *наречие за начин;*

*- Иван бързо скочи от леглото? – Как скочи? –* ***бързо*** *– наречие за начин;*

*- Аз говоря високо с момчето, за да ме чува. - Как говоря? -* ***високо*** *- наречие за начин;*

*- Днес изядох два сладоледа. – Кога ги изядох? -* ***днес -*** *наречие за време;*

*- В гората наблизо има река. – Къде има река? -* ***наблизо*** *- наречие за място;*

*- Чета гладко и изразително стихотворението. – Как чета? -* ***гладко и изразително*** *- наречие за начин;*

*- Забави се много. – Колко се забави? -* ***много*** *- наречие за количество.*

**Има четири вида наречия**

1. За **начин** - откриваме с въпроса - Как? – страхотно, бързо, внимателно, весело;

2. За **време** - откриваме с въпроса - Кога? – днес, утре, вчера, довечера, сутринта;

3. За **място** - откриваме с въпроса  - Къде? – наблизо, горе, долу, навън, отзад, отпред;

4. За **количество** - откриваме с въпроса - Колко? – много, малко

1. *Моля прочетете текста. Открийте наречията и ги запишете в тетрадките си. Открийте и запишете предлозите също.*

В градината на стар чифлик се излюпили патенца. Всички били малки, жълтички и пухкави, освен последното. То било толкова едро и различно от останалите, че отначало майка му помислила, че е пиле. Но после, като видяла колко умело плува, се успокоила и дори го заобичала.

Но другите обитатели на птичия двор постоянно му се подигравали. Нещо повече – кокошките, гъските, пуйките и дори собствените му братя и сестри го кълвели, скубели и блъскали и го наричали „грозно“. Накрая патенцето не издържало и избягало. Бягало непрекъснато, докато стигнало до голямо блато. Но още не било отдъхнало от дългия бяг, когато от всички страни се разнесли гърмежи и кучешки лай. Патенцето уплашено се мушнало в тръстиката и оттам ужасено наблюдавало как неговите роднини – дивите патици – падали една след друга, пронизани от куршуми.

Милото мъниче прекарало сред тръстиките целия ден и цялата нощ. На сутринта завалял дъжд, разразила се страшна буря. Премръзнало и гладно, патенцето напуснало блатото и отново тръгнало на път. Най-после се добрало до къщичката на една бедна старица, която се смилила над него и го приютила на топло. Старата жена недовиждала и го помислила за патица. Хранела го усърдно и все се надявала, че то ще ѝ снесе яйце.